懷鳴禽
作者：周密
朝代：宋

paragraphs: 竹樹環幽棲，積翠何森森。
鳴禽不知數，日夕傳好音。
居然謝囂𡏖，宛若居山林。
哢清孤枕曉，聲碎花房深。
笙竽雜天籟，鼓吹無哇淫。
物我自兩忘，彼此無機心。
髽奴不解事，探鷇稍見侵。
忽動擇木志，一去不可尋。
鷗鳥駭海翁，智莫欺魚禽。
何以慰寂寥，靜對空愔愔。
風篁落纖月，誰伴清宵吟。